รัฐมนตรีว่าการกระทรวงเกษตรและสหกรณ์ ชี้แจงการแก้ปัญหาภัยแล้ง ยืนยันบูรณาการเร่งบริหารจัดการน้ำให้เพียงพอ เตรียมศึกษาวิธีเติมน้ำในเขื่อน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ชี้แจงต่อที่ประชุมรัฐสภา ระหว่างการแถลงนโยบายรัฐบาลต่อรัฐสภา ภายหลังฝ่ายค้านอภิปรายและเสนอแนะให้มีมาตรการบริหารจัดการอย่างเป็นระบบ เพื่อบรรเทาความเดือดร้อนของประชาชนจากปัญหาภัยแล้ง ว่า รัฐบาลพร้อมรับทุกข้อเสนอไปปฏิบัติให้เกิดประโยชน์ต่อประชาชน โดยขณะนี้มีข่าวดีคือฝนตกในพื้นที่ภาคเหนือตอนบน ภาคตะวันออกเฉียงเหนือและภาคกลาง หลังฝนทิ้งช่วงไปนาน 2-3 เดือน ทำให้น้ำในเขื่อนสิริกิติ์และเขื่อนภูมิพลมีปริมาณเพิ่มขึ้นประมาณ 40 ล้านลูกบาศก์เมตร ขณะเดียวกันประชาชนในพื้นที่หน้าเขื่อนก็ได้รับประโยชน์ด้วย         ทั้งนี้วางมาตรการแก้ไขปัญหาเร่งด่วน และระยะยาว โดยต้องเร่งจัดการบริหารน้ำให้มีประสิทธิภาพ ปริมาณเพียงพอ ต่อการอุปโภคบริโภคและการเกษตร โดยเฉพาะพืชหลัก เช่น ข้าว จะทำให้เกิดความเสียหายน้อยที่สุด ส่วนข้าวที่เสียหายไปแล้ว ได้สั่งให้เกษตรจังหวัดเกษตรอำเภอและเกษตรตำบล เข้าไปสำรวจความเสียหาย หากเข้าข่ายหลักเกณฑ์ก็จะจ่ายเงินชดเชยให้         สำหรับพื้นที่ที่ประสบปัญหาภัยแล้งขาดน้ำอุปโภคบริโภค ก็ได้ส่งรถน้ำเข้าไปดูแลแล้ว พร้อมยืนยันทำงานทุกวัน ทั้งการทำฝนเทียมที่ต้องสำรวจพื้นที่ที่สามารถทำได้ ขณะที่การแก้ไขปัญหาในระยะยาวได้สำรวจพบแหล่งน้ำทำฝายกักเก็บน้ำเริ่มศึกษา วิธีการเติมน้ำให้เขื่อน มือสองเขื่อนใหญ่ เพราะต้องดูแลพื้นที่เกษตรกรกว่า 10 ล้านไร่        นอกจากนี้ นายเฉลิมชัย ยืนยันว่า แม้จะมีรัฐมนตรีถึง 4 คน แต่ก็ทำงานกันด้วยความราบรื่น ไม่มีปัญหาและประสานงานทุกภาคส่วน เพื่อแก้ไขปัญหาทั้งระยะสั้นและระยะยาว